
BEVEZETÉS
	Az Európai Unióban a környezetvédelmi szakpolitika kiemelt szerepet élvez. Az energiaadók az energiapolitika gazdasági eszközei. Alkalmazásuk hátterében az a számos közgazdász által követett indok áll, amely szerint, hogyan tudjuk a negatív externáliákat internalizálni. Közérthetőbben fogalmazva: a piaci kereteken kívül keltett makroökonómiai hatásokat (zömében környezeti károkat) vállalati költséggé kívánják úgy alakítani, hogy eleget tegyenek a környezetvédelmi politika egyik legfontosabb alapelvének, a szennyező fizet elvnek. Így közvetett módon a vállalatok alaptevékenységét próbálják meg zöldebbé tenni, és megakadályozni a környezetkárosításokat azzal, hogy az esetleges szennyező tevékenységük esetére fizetési kötelezettséget írnak elő, ezáltal a környezetszennyezést a vállalatok számára költségessé teszik.	
	A környezetvédelmi politika keretein belül drasztikusan megnőtt a gazdasági eszközök használata az utóbbi egy évtizedben. Az 1990-es évektől kezdve jelentősen elterjedt tendenciát kezdtek jelenti Európában. A skandináv országok voltak az elsők, ahol először megjelent a politika. Pár éven belül azonban a többi európai ország is átvette ezeknek az eszközöknek az alkalmazását.	
	A világon a környezetvédelem fontos szerepet tölt be, hiszen a különféle károkat sajnos már nem tudjuk teljesen helyreállítani, ezért nagyon fontos, hogy egy közös cél érdekében a Föld összes lakója összefogjon. A káros következmények bekövetkezését egyes esetekben lassítani, más esetekben megakadályozni tudjuk. 2012-ben tartották a Rió+20 nemzetközi környezetvédelmi konferenciát, így a téma aktuális. A jognak, így az adójognak is a környezetvédelmét kell szolgálnia egyaránt nemzeti és szupranacionális szinten.
AZ ADÓNEM SZEREPE A KÖRNYEZETVÉDELMI SZABÁLYOZÁSBAN
	A környezetvédelmi szabályozás célja a környezet érdekének a védelme, a környezetterhelés visszaszorítása és a fenntartható fejlődés biztosítása. Ebben a keretben a gazdálkodó szervezetekkel szemben alapvető követelmény, hogy oly módon folytassák a tevékenységüket, hogy a környezet állapota a megfelelő minőségben, tartósan fennmaradjon, tehát bizonyos környezeti minőségre vonatkozó környezeti normákat mindenki betartson. Ha ezt a célt meg akarjuk valósítani, akkor számos követelménynek kell eleget tennünk.	
	Ezek realizálásához a környezetvédelmi szabályozás eszköztárát kell igénybe vennünk. Tulajdonképpen ahány szerző foglalkozik a kérdéskörrel, annyiféle tipizálással találkozhatunk a szakirodalomban. Egyes szerzők szerint (1) jogi és (2) közgazdaságtani (piaci) eszközöket különböztethetünk meg. A jogi eszközök, amelyek a normatív szabályozást valósítják meg, az (1) engedélyezés, (2) a működés ellenőrzés (bírság) és a (3) a betiltás. Hatékonyságukat tekintve csökkenő tendencia figyelhető meg az utóbbi időben, így a célkitűzések megvalósítását leghatékonyabban szolgáló eszközöket a közgazdaságtani kategóriában találhatjuk meg. Ebben a csoportban a leghatékonyabb instrumentumnak az adók minősülnek, így az energiaadó.	
	Más szerzők szűkebb kört vizsgálnak, amelyeket összefoglalóan környezeti elvonásoknak neveznek. A rendszerben szintén az adók, így az energiaadó bír kulcsfontosságú szereppel. E mellett tipizálják a fentebb ismertetett két rendszert (1) közvetlen vagy normatív szabályozásként, és (2) közvetett gazdasági szabályozásként is. A közvetlen szabályozás területén a legelterjedtebbek a normák, jogszabályok útján történő szabályozás, amely döntően adminisztratív jellegű, korlátozásokon, tilalmakon alapuló szabályozást takar, ezáltal képes segíteni a környezetre káros tevékenységek megakadályozását, korlátozását. A közvetetett szabályozás legszélesebb skálája a környezetvédelmi gazdasági eszközök: (1) az adók, a díjak, vagy az egyéb közterhek, (2) a támogatások, (3) a piacteremtés. Ez a felosztás is az adókat állítja az eszközök középpontjába.	
	Az adók és az egyéb befizetések képesek a leghatékonyabban– jelenlegi ismereteink és gyakorlati tapasztalataink szerint – a környezetvédelmi célkitűzések megvalósítására. Az adók befolyásolási és arányosítási funkciója a környezetvédelem szolgálatába állítható. A természetes környezet megóvásában és helyreállításában a társadalom minden szereplőjét fel kell sorakoztatni. Ezt pedig csakis az állami – közvetlen – beavatkozás útján tudja egy adott ország megvalósítani. Az állami kényszer az adókon keresztül kerül kifejezésre a társadalom irányába. Költség és árnövelő hatásuk révén a gazdaság szereplőinek környezettudatosabb magatartását is elősegítik, kiváló ösztönzők. Az energiaadót a széles adóalap, a stabil bevétel jellemzi és az ellenőrzése egyszerű. A környezeti szempontból a CO2-adó hatékonyabb, de az adóbevételek szempontjából az energiaadó kedvezőbb, mert az adóalap szétoszlik a gazdaságban.
AZ ENERGIAADÓ FEJLŐDÉSTÖRTÉNETE
Az ipar az emberiség történelmében mindig is kulcsfontosságú szerepet játszott. Az ipari forradalmak kapcsán nemcsak Európában, hanem az egész világon megindult a technikai és technológiai fejlődés, amely a XXI. században jelentős mértékben felerősödött. A folyamat rendkívül komplex: (1) igény a fejlődésre, (2) egyre csak fokozódó energiaéhség, (3) jelentős környezet károsítás. Ennek a hármasnak a koordinálására találták ki a manapság divatos kifejezést, a fenntartható fejlődés fogalmát, amely a környezet terhelésének a növekedését hivatott meggátolni. A problémák kezelésére nemcsak a civil szférának kell felkészülnie, hanem a közszférának is, ahol a legjelentősebb szabályozó alany az állam. Szupranacionális szinten kiemelkedőek az egyes környezetvédelmi tárgyú konferenciák, nemzetközi szervezetek, és az Európai Unió. Az államoknak fel kell készülnie a problémák megoldására, erre pedig a környezetvédelmi adók mutatkoznak - a szakirodalom szerint - az egyik leghatékonyabb szabályozó eszközöknek, amelyek lehetővé teszik a környezet védelmét.	
	Több mint egy évtizeden keresztül tartottak azok a tárgyalások, amelyek eredményeként kialakult az energiatermékek adóztatására szolgáló keretjellegű szabályozás. A tagállamok nehezen tudtak kompromisszumot kötni egymással, de a 2000-es években az új tagok felvétele kapcsán rájöttek, hogy kénytelenek megállapodást kötni. Ennek eredménye a 2003/96/EK tanácsi irányelv. A tárgyalások során számos vitás kérdés merült fel úgy, mint: (1) ha központilag meghatároznak egy minimum adómértéket lehetőség van-e az egyes tagállamokban ettől eltérni, mégpedig negatív irányba; (2) lehet-e bizonyos szektoroknak adókedvezményt biztosítani; (3) a dízel üzemanyag megadóztatása.	A viták a ’90-es években kezdődtek az energiaadó körül, mivel fiskális ügy, egyetértésre volt szükség, amely nehezen születethetett meg akkoriban, hiszen Európa déli országai – az északiakkal ellentétben - kevésbe környezettudatosak és gazdasági érdekeik is eltérőek, emellett az északi országok gyorsabb előrehaladást is szerettek volna, főleg Németország és Hollandia. A közös cél elérése érdekében a Bizottságnak és az Európai Parlamentnek keményebben kellett küzdenie. A szabályozás történetében az első lépést a Bizottság tette meg, az 1992-es energia/CO2 adózási javaslattal, amelyet a riói konferencia hatására alkottak meg. Annak ellenére, hogy a tagállamok megállapodtak abban, hogy a klímaváltozással szemben a javaslat szerinti adónem alkalmas eszköz, mégsem született megállapodás. A javaslatot és a módosított változatát 1994-ben ismét elutasította számos akkori tagállam, annak ellenére, hogy az akkori Európai Közösségek egységesen terjesztették elő, nem volt meg az egyetértés. Három évre az eredeti javaslat után azt tervezték, hogy a klímaváltozás elleni harc jegyében 2000-ig minden ország vezesse be a szénadót, vagy CO2 – adót. 1995-ig jól látható, hogy a gyakorlat két 1992-ből származó irányelv felújítására törekszik.	
	1997-ben megalkották az ún. Monti – javaslatot, amely az 1992-es elődjéhez képest korántsem volt olyan ambiciózus, de a tagállamok ugyanolyan merev ellenállásába ütközött. Rávilágít arra, hogy az 1992-es két irányelv szabályozása elavult. A dokumentum a direktívák hatáskörét kiterjesztette valamennyi energiahordozóra és minimális adórátát állapított meg ezekre a termékekre. Előírta, hogy az energiaadót lehetőleg az összes adóteher változatlansága mellett kell bevezetni és ezzel egy időben csökkenteni kell a munkaerőt terhelő adókat. Az Európai Parlament nem adta fel a küzdelmet és 1998-ban kiadta az ún. Olsson jelentést.	
	Kardinális változásokra az 1999-es német elnökség idejében került sor. A kiindulási pont a Monti-javaslat volt, amelynek a megvalósítására törekedtek, ezért egy átmeneti időszakot javasoltak. A többi tagállam, ahogy az eddigi gyakorlat is jól türközi nem értett egyet, így a következő elnökségek ideje alatt nem is történt jelentős előrelépés. A kérdés így ekkor háborítatlan maradt addig, amíg a svéd elnökség felújította a Monti-javaslatról szóló tárgyalásokat 2001-ben. A svéd elnökség rávilágított arra, hogy nem az adórátákról kell vitázni, hanem az adóstruktúráról és, ha stabilan megállapították az adóstruktúrát, akkor lehet vitatkozni később az adórátákról. Spanyolország ezt a javaslatot is megvétózta - csakúgy, mint korábban magát a Monti – javaslatot – és az energiapiac és az energiaadók liberalizálását oly módon kötötte össze, hogy bárminemű adóharmonizálás csakis a teljes és tényleges liberalizálás után jöhet létre.	
	2002. első felében a spanyol elnökség időszaka következett. A spanyolok - korábbi hozzáállásukkal ellentétben - jelentős előrelépést valósítottak meg. Mindent megtettek annak érdekében, hogy egy jól alkalmazható direktívát dolgozzanak ki.
	 2002 második felében a soros elnök Dánia volt. A dánok folytatták a spanyolok által elkezdett munkát. A viták végleges rendezése azért volt fontos, mert egyrészt közelgett az EU történelmének legnagyobb tagfelvétele, másrészt a dánok után a soros elnökség intézményét betöltő görög, ír és olasz elnökségek programjában az energiaadó kevés figyelmet kapott. 	
	Az év végén ECOFIN találkozót tartottak, ahol a németek megvétózták a javaslatot azzal az indokkal, hogy nem volt elég ambiciózus. Mivel a kérdés megválaszolatlan maradt, a következő ECOFIN ülésre kellett azt halasztani, amelyet a görög soros elnökség alatt 2003. január 21-én tartottak meg, Brüsszelben. Sajnálatos módon ismét el kellett halasztani a vitát, hiszen egyéb kérdések kaptak szót az ülésen.	
	2003. március 20-án azonban végül sikerült megegyezni a tagállamoknak az előterjesztett energiaadó szabályozásban, amely keretjelleggel rendelkezett és rendelkezik ma is, és a következő 10 évre rendezte/ rendezi az energiaadó szabályozásával kapcsolatos kérdéseket, rögzíti az adó minimum mértékét az energiatermékekre. Korszakalkotó abból a szempontból, hogy az adóköteles termékek körét az ásványi olajról kiterjesztette egyéb energiatermékekre. Miután a tagállamok közös nevezőre jutottak az EP munkája következett, hiszen a javaslatot ide küldték tovább konzultációra és elérte végleges formáját egy irányelvben, amely 2004. január 1-én lépett hatályba.	
	Az egységes adónem közel 10 éve létezik, ezért értelemszerűen napi rendi ponton van az Európai Unióban az adónem felülvizsgálata. A jelenlegi érában a Bizottság számos javaslatot tett már közzé ezzel kapcsolatban, hiszen koránt sem beszélhetünk egy hibátlan, tökéletes gazdaságpolitikai eszközről. A jelenleg hatályos megoldásban két elemet minősítettek elfogadhatónak, amely (1) a harmonizáció és (2) az adóelőnyök rendszere, alkalmazhatósága és engedélyezése. Ezen kívül két elemet nem kívánatos megoldásként aposztrofálnak, amelyek (1) az adó minimum mértéke és (2) az adónem által alkalmazatott megkülönböztetések.
NÉHNY UNIÓS TAGÁLLAM ENERGIAADÓ-RENDSZERE
Habár az irányelvben meghatározták a különféle adóminimum szinteket és az adórendszer szerkezetét mégis a tagállamokban végrehajtott energiaadó-rendszerek eltérnek egymástól, különösen a különféle iparra kivetett energia-és szénadók miatt. A különbözőségek okai sokrétűek, de alapvetően az eltérés oka a nemzeti kormányok által a nemzeti ipar védelme érdekében bevezetett különféle adószintek.
NÉMETORSZÁG
	1950-óta létezik itt az energiaadó-rendszer, így az irányelv által előírtak nem minősülnek forradalminak a németeknél, hiszen ettől az időponttól kezdve megadóztatják az ásványolaj fogyasztást, különösen a közlekedésben használt üzemanyagokét. Az energiaadók skálája 1989-ben bővült, amikor bevezették a földgázadót. Azonban a földgáz egészen 2007-ig nem volt az energiaadózás tárgya az Európai Unió szintjén. Ez a villamos energiaadózás 1995-ben történt eltörlése miatt alakult így, hiszen a német szénipar erőteljesen támogatott. Ez az adó értékarányos adónem volt, a mértéke eltérően alakult a háztartások és az ipari szektor között. 	
	Az ETR rendszer bevezetése miatt a német energiaadó rendszer, jelentős változásokon ment keresztül 1999 és 2003 között. Mivel ennek a „rendszerváltásnak” köszönhetően jelentős különbségek alakultak ki az 1999 előtti és az utáni időszak között, így a német energiaadó bemutatása kapcsán ezt a két időszakot külön kell szemlélni. 	
	Az energiaadó rendszerében a változások között ki kell emelni, hogy bizonyos energiatermékekre eltérő szabályozást vezettek be, mint a közlekedési üzemanyagokra. Ez a szabályozás vonatkozik a feldolgozóipari, mezőgazdasági, erdészeti és halászati vállalatokra. Ezekbe a szektorokba sorolható vállalatok 40%-os adókedvezményt kapnak a villamos energia, a fűtőolaj és a földgáz adójából; az általános adómérték 60%-át. A teljes adómértéket évente kell megfizetni egészen addig, amíg az adóteher át nem lépi az 512,4 eurós összeghatárt.
AZ EGYESÜLT KIRÁLYSÁG
A skandináv országokban hatályos rendszerhez képest az angol energiaadó-rendszer jóval egyszerűbb. Az angol rendszer adóbevételei nagymértékben az üzemanyagokra kivetett energiaadó bevételekre támaszkodnak. A skandináv országokkal ellentétben az Egyesült Királyságban nem találhatunk egységes adórendszert az energiatermékek szerint differenciáltan, mint például a villamos energia, a szén és a földgáz. 	
	Az angol kormányzat 1990-ben egységes adót vezetett be minden fogyasztó vonatkozásában: ez volt a Fosszilis Üzemanyag Adó (FFL, amelynek a mértékét a vásárolt energiamennyiség határozta meg.) Értékarányos adóként dolgozták ki, hasonlóan, mint a német villamos energia adót az 1990-es évek elején. Kezdetben az FFL-ből származó adóbevételek nagy részét az atomenergia támogatására használták fel és csak igen kis részét a megújuló energiák támogatására. 2001 áprilisában vezette be az angol kormányzat, mint új gazdasági eszközt az Éghajlat Változási Adót (CCL). Ez az adónem csakis a háztartásokon kívüli energiahasználatra – kereskedelmi és ipari felhasználás – vonatkozott. A rendszerben jelenleg adómentességet élveznek a háztartások, az ipari felhasználók pedig önkéntes megállapodások kötésével – polgári jogi szerződések – bizonyos környezetvédelmi tárgyú beruházások és fejlesztések megvalósításáért cserébe a kormányzattól adóelőnyökben részesülhetnek.
MAGYARORSZÁG
	A magyar energiaadózási rendszer teljes összhangban van az EU szintjén meglévő rendszerrel. Magyarországon 3 fajta környezetvédelmi adót különböztethetünk meg: (1) energiaadó, (2) környezetvédelmi termékdíj, (3) környezetterhelési díj (beleértve a levegőterhelést, a vízterhelést és a földterhelést).	
	Amikor csatlakoztunk az Európai Unióhoz az energiaadóról szóló irányelv már a közösségi vívmányok részét képezte. Ez tulajdonképpen azt jelenti, hogy amikor a csatlakozási szerződést aláírtuk az Unió jogforrásait, így az irányelvet magunkra nézve kötelezőnek ismertük el. A magyar kormányzat jogforrási szinten 2003-ban alkotott egy törvényt, amely az adóról szól, ez a 2003. évi LXXXVIII. törvényünk. A törvény teljesen összhangban van a 2003-as Uniós irányelvvel. Ugyanazokat a kifejezéseket, adóminimum értékeket, mentességeket alkalmazza. Először is az energiaadózás tárgyai az energiatermékek voltak az irányelvben: a villamos energia és a földgáz. A szén szintén tárgyát képezi az adózási tehernek, de Magyarország kezdetben mentességet kapott, amely 2009. január 1-én járt le, így összességében megállapítható, hogy itthon 3 termék tartozik az energiaadó tárgyi hatálya alá: a szén, a villamos energia, és a földgáz. Az irányelv ezen kívül az üzemanyagokat említi még, mint energiaterméket, amely adózás tárgya lehet, de itthon az egy másik adó, nevezetesen a jövedéki adó hatálya alá tartozik, amely szintén a fogyasztást és az előállítást adóztatja meg. Ez az adónem nem tartozik az energiaadó-rendszerébe. Ennek egyike oka, hogy az már a 2003-as irányelv előtt is létező adónemet jelent. 	
	Hazánkban az unortodox gazdaságpolitikánknak köszönhetően várhatóan növekedni fognak az adónem értékei, hiszen több költségvetési bevételt remélnek ettől. Annak ellenére, hogy az Unión belül hazánk rendelkezik költségvetési szinten a legalacsonyabb adóbevételekkel, mégis itt próbálják meg szokatlan módon a termelés és fogyasztás viszonyszámait figyelmen kívül hagyva növelni az értékeket. Tekintettel a gazdasági potenciál hiányára, a fogyasztók preferenciáira és a zöld beruházások csekély számára, hazánkban sosem volt, és a közelgő időszakban sem lesz hatékony adónem az energiaadó, így nem éri el a globálisan hozzáfűzött reményeket, úgy mint a beruházások zöldítését, környezettudatosabb fogyasztást és felhasználást, vagy az energiahatékonyság növelését. 

